**Ieteikumi projekta pieteikuma izstrādei VKKF mērķprogrammas “Programmas “Latvijas skolas soma” satura radīšana” 2023. gada projektu konkursam**

Lai papildinātu skolēniem domāto kultūras pieredžu klāstu ar jaunām radošām, mūsdienīgām, profesionāli veidotām klātienes, t. sk. mobilām, kultūras norisēm programmas “Latvijas skolas soma” ietvaros, aicinām projekta izstrādes laikā pārdomāt šādus aspektus.

**Vai projekta rezultātā izveidotā kultūras norise ietver skaidru, mākslinieciskiem izteiksmes līdzekļiem izteiktu saturisko vēstījumu?**

Kādu jaunu informāciju par Latvijas kultūru un mākslu sniegs jaunizveidotā norise?

Kas ir galvenais vēstījums, ziņa, ko jūs vēlaties nodot skolēniem; par ko mudināsiet domāt, diskutēt, izzināt tālāk vai plašāk?

Vai norisē iekļautais saturs saistīts ar aktualitātēm noteikta vecuma bērnu vai jauniešu dzīvē, sabiedriski nozīmīgām norisēm un vērtībām?

Ja norises saturu veido vēsturisks materiāls vai cita specifiska informācija, aicinām konsultēties un sadarboties ar konkrēto nozaru ekspertiem, muzejiem vai citām institūcijām, kas var nodrošināt drošticamas informācijas pieejamību.

Kā norise palīdz izzināt Latvijas Kultūras kanonā iekļautās vērtības un sasaistīt tās ar šodienas kontekstu?

Ja jūsu jaunizveidotā norise būtu pirmā skolēna kultūras pieredze, vai tā radītu skolēnā interesi ar kultūru sastapties arī turpmāk?

Vai norises saturs un izvēlētā forma raisa emocionālo līdzpārdzīvojumu, sekmē izziņas procesu, attīsta kritisko domāšanu, radošu problēmu risināšanu, medijpratību un empātiju?

Vai norises vēstījums nav didaktisks, kategorisks?

**Kāda būs kultūras norises forma un izmantotie izpausmes līdzekļi?**

Vai jaunradītajā kultūras norisē apvienosies dažādu kultūras nozaru izpausmes līdzekļi?

Kas no mākslinieciskās izpausmes līdzekļiem skolēniem varētu būt pazīstams un kas būs jaunums? Kā ar to iepazīstināsiet?

Vai norisē izmantotie interaktīvie elementi (t. sk. līdzdarbošanās), ja tādi ir, ir jēgpilni un rosina intelektuālo aktivitāti? Vai tā nav “viltus interaktivitāte”? Aicinām domāt ārpus skolēniem ierastajām mācību aktivitātēm – darba lapām, krustvārdu mīklām utt.

Vai lietotā valoda ir trāpīga, loģiska, piesaista uzmanību, bet nav pārspīlēti bērnišķīga vai necenšas atdarināt jauniešu lietoto slengu?

Vai norises ilgums izvēlēts, ņemot vērā skolēnu vecumposmu, uzmanības noturību un skolas dienas ritmu (mobilajām norisēm)?

Pārliecinieties, ka norise nav zināšanu pārbaude, nevajadzīga sacensība, cīņa pēc balvām utt., kas var radīt negatīvas izjūtas.

**Vai norise veidota, sadarbojoties ar skolotājiem un domājot par izglītības saturu?**

Vai norise palīdz skolēnam apgūt mācību saturu?

Vai norise palīdz skolotājam mācību un audzināšanas darbā, papildinot citas skolā lietotās mācību metodes?

Vai paredzēts sagatavot īsu kopsavilkumu, ko skolotājs var izmantot pirms vai pēc norises un kas palīdz skolotājam atcerēties galveno vēstījumu, jauno informāciju, terminus vai tml., kas ir šīs norises pamatā?

**Vai kultūras norise būs skolēniem regulāri pieejama?**

Vai norise būs pieejama darbdienās un skolas dienas ietvaros visa mācību gada laikā?

Vai iesaistītās radošās personas varēs regulāri nodrošināt norises pieejamību?

Vai scenogrāfija un tehniskais nodrošinājums ir viegli pārvadājami un uzstādāmi, neprasot daudz laika? Vai to iespējams pielāgot dažādiem izrādīšanas apstākļiem (piemēram, telpu lielumam)?

Vai telpas iekārtojums nodrošina skatītājiem / klausītājiem maksimālu klātbūtnes izjūtu un pieredzes kvalitāti?

Vairāk par projektu iesniegšanas kārtību un vērtēšanas kritērijiem – VKKF mājaslapā <http://www.vkkf.lv/>. Projekta pieteikums jāiesniedz projektu pieteikumu sistēmā [https://kkf.kulturaskarte.lv](https://kkf.kulturaskarte.lv/).